CELEX: 52018PC0568
Language: mt
Date: 2018-08-01
Title: Proposta għal REGOLAMENT TAL-PARLAMENT EWROPEW U TAL-KUNSILL li jemenda r-Regolament (UE) Nru 1316/2013 fir-rigward tal-ħruġ tar-Renju Unit mill-Unjoni

IL-KUMMISSJONI EWROPEA
            Brussell, 1.8.2018
            COM(2018) 568 final
            2018/0299(COD)
            Proposta għal
            REGOLAMENT TAL-PARLAMENT EWROPEW U TAL-KUNSILL
            li jemenda r-Regolament (UE) Nru 1316/2013 fir-rigward tal-ħruġ tar-Renju Unit mill-Unjoni
            (Test b’relevanza għaż-ŻEE)
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               •Raġunijiet u għanijiet tal-proposta
            
            
               
                  Il-politika tan-Netwerk trans-Ewropew tat-trasport (TEN-T) tirrikonoxxi l-importanza strateġika tal-iżvilupp ta’ netwerk mifrux mal-Ewropa kollha ta’ infrastruttura tat-trasport għas-soċjetà u l-ekonomija tal-Unjoni. Fid-dritt tal-UE ġew minquxa l-iskadenzi għan-netwerk ċentrali (li jrid jitlesta sal-2030) u għan-netwerk komprensiv (sal-2050).
               
               
                  Il-kurituri tan-netwerk ewlieni, kif stipulat fl-Anness I tar-Regolament (UE) Nru 1316/2013 (ir-“Regolament Faċilità Nikkollegaw l-Ewropa” jew ir-“Regolament CEF”)
                     1
                  , huma strument biex jgħinu jikkoordinaw l-implimentazzjoni tan-netwerk ewlieni. Il-kurituri huma ffokati fuq l-integrazzjoni modali, l-interoperabbiltà u l-iżvilupp koordinat tal-infrastruttura, b’mod partikolari fit-taqsimiet transfruntiera u dawk ta’ konġestjoni. L-Istati Membri huma meħtieġa jipparteċipaw fil-kurituri tan-netwerk ewlieni b’konformità mal-Artikolu 44(1) tar-Regolament (UE) Nru 1315/2013
                     2
                  .
               
               
                  Ir-Renju Unit jifforma parti mill-Kuritur tan-Netwerk Ewlieni tal-Baħar tat-Tramuntana – Mediterran (il-“Kuritur NSM”). Il-kuritur NSM jinkludi konnessjonijiet bejn Belfast, Dublin u Cork fuq il-gżira tal-Irlanda, u konnessjonijiet mal-Gran Brittanja minn Glasgow u Edinburgh fit-Tramuntana għal Folkestone u Dover fin-Nofsinhar. Barra minn hekk, it-taqsimiet u n-nodi tar-Renju Unit huma inklużi fit-tabella ta’ “taqsimiet predefiniti inkluż proġetti” għall-kuritur NSM.
               
               
                  Fid-29 ta’ Marzu 2017, ir-Renju Unit issottometta notifika tal-intenzjoni tiegħu li joħroġ mill-Unjoni skont l-Artikolu 50 tat-Trattat dwar l-Unjoni Ewropea. Dan ifisser li, sakemm ma jkunx hemm ftehim dwar il-ħruġ ratifikat
                     3
                   li jistabbilixxi data oħra, id-dritt primarju u sekondarju kollu tal-Unjoni mhux se jibqa’ japplika għar-Renju Unit mit-30 ta’ Marzu 2019, (“id-data tal-ħruġ”)
                     4
                  . Ir-Renju Unit imbagħad isir “pajjiż terz”, mhux membru tal-Unjoni.
               
               
                  Jekk ma jiġux stabbiliti arranġamenti tranżizzjonali fi ftehim dwar il-ħruġ, ir-Renju Unit mhux se jibqa membru tal-kuritur NSM mit-30 ta’ Marzu 2019. L-awtoritajiet u l-partijiet ikkonċernati tiegħu mhux se jibqgħu jipparteċipaw fil-laqgħat u l-attivitajiet marbutin mal-kuritur.
               
               
                  Minħabba l-grad ta’ integrazzjoni bejn l-ekonomija tal-Irlanda u tar-Renju Unit, u l-fatt li l-Irlanda tinsab fit-tarf ġeografiku tal-Unjoni, din se tiġi affettwata b’mod sinifikanti mill-ħruġ tar-Renju Unit mill-Unjoni. Ir-Renju Unit huwa konnessjoni vitali tat-trasport bejn l-Irlanda u l-Kontinent. Għalhekk hemm il-ħtieġa li jiġi rivedut l-allinjament tar-rotta tal-kuritur NSM sabiex il-kuritur ma jispiċċax jinqasam f’żewġ partijiet distinti, fejn l-Irlanda ma tibqax konnessa mal-UE kontinentali.
               
               
                  Fil-kummerċ mal-Ewropa kontinentali, l-Irlanda tiddependi l-iktar fuq servizzi tal-kontejner bil-baħar fuq vjaġġi qosra u servizzi tal-ferry. Is-servizzi tal-kontejner bil-baħar fuq vjaġġi qosra huma mezz importanti tal-kummerċ mal-pajjiżi terzi permezz ta’ hubs li jinsabu fl-Ewropa kontinentali, filwaqt li s-servizzi tal-ferry jintużaw ukoll għall-kummerċ mar-Renju Unit.
               
               
                  Mezz ewlieni ta’ kif jiġu ssodisfati l-isfidi li jirriżultaw mill-ħruġ tar-Renju Unit mill-Unjoni se jkun li jitjiebu l-konnessjonijiet tat-trasport mal-gżira tal-Irlanda, u li jiġu ssodisfati r-rekwiżiti kummerċjali li qed jikbru permezz tal-portijiet tal-Irlanda.
               
               
                  B’differenza minn ħafna reġjuni fil-kuritur, l-Irlanda tiddependi fuq servizzi feeder minflok servizzi tal-kontejner diretti tal-baħar fond, biex tgħaqqad il-portijiet tagħha man-netwerks globali tal-kontejners, u għalhekk it-titjib tal-aċċess għall-portijiet ewlenin interni u marittimi (inkluż l-“Awtostradi tal-Baħar”) huwa wkoll pass importanti lejn il-kisba ta’ koeżjoni ikbar fil-kuritur.
               
               
                  Ir-regolament propost ikun qed jaġġusta l-allinjament tar-rotta tal-kuritur NSM billi jżid konnessjonijiet marittimi ġodda bejn il-portijiet ewlenin Irlandiżi ta’ Dublin u Cork u l-portijiet tal-kuritur NSM fil-Belġju (Zeebrugge, Antwerp) u n-Netherlands (Rotterdam). Dan jidħol fis-seħħ mid-data meta r-Regolament CEF ma jibqax japplika għar-Renju Unit, u għalhekk ir-Renju Unit ma jibqax jifforma parti mill-kuritur NSM.
               
            
            
               •Konsistenza mad-dispożizzjonijiet ta’ politika eżistenti fil-qasam ta’ politika
            
            
               
                  Din il-proposta hija konsistenti għalkollox mal-leġiżlazzjoni eżistenti. Il-modifiki tal-allinjament tal-kuritur NSM imbassra f’din il-proposta jkunu jridu jiġu kkunsidrati wkoll għall-proposta li għaddejja għal Regolament CEF ġdid
                     5
                  .
               
            
            
               •Konsistenza ma’ politiki oħrajn tal-Unjoni
            
            
               
                  Din il-proposta hija konsistenti għalkollox mal-mandat tal-Kunsill għan-negozjati mar-Renju Unit dwar il-ħruġ tiegħu mill-Unjoni.
               
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
         
         
            
               
                  Il-bażi ġuridika tal-proposta hija l-Artikolu 172 tat-Trattat dwar il-Funzjonament tal-Unjoni Ewropea (TFUE).
               
            
            
               •Sussidjarjetà (għal kompetenza mhux esklużiva)
            
            
               
                  Billi l-att propost ikun qed jimmodifika l-kontenut tal-att eżistenti tal-Unjoni, dan jista’ jinkiseb biss permezz ta’ azzjoni fil-livell tal-Unjoni.
               
            
            
               •Proporzjonalità
            
            
               
                  Il-proposta hija kkunsidrata proporzjonata għaliex tipprevedi l-bidla legali meħtieġa u fl-istess ħin ma tmurx lil hinn minn dak li huwa meħtieġ sabiex jinkisbu l-għanijiet li jiżguraw li l-Irlanda hija konnessa mal-Ewropa kontinentali wara li r-Renju Unit joħroġ mill-Unjoni.
               
            
            
               •Għażla tal-istrument
            
            
               
                  Minħabba l-fatt li l-att jemenda Regolament tal-Parlament Ewropew u tal-Kunsill, l-emenda proposta hija l-unika forma adegwata.
               
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Evalwazzjonijiet ex post/kontrolli tal-idoneità tal-leġiżlazzjoni eżistenti
            
            
               
                  Mhux applikabbli.
               
            
            
               •Konsultazzjonijiet mal-partijiet ikkonċernati
            
            
               
                  L-isfidi li jirriżultaw mill-flussi tat-trasport fil-kuritur NSM mill-ħruġ tar-Renju Unit mill-Unjoni ġew diskussi fil-laqgħa tal-kuritur tan-netwerk ewlieni mal-Istati Membri u l-partijiet ikkonċernati mill-pajjiżi tal-kuritur matul il-Jiem tat-TEN-T fil-25 ta’ April 2018.
               
               
                  Il-partijiet ikkonċernati ngħataw l-opportunità wkoll li jipprovdu reazzjoni dwar l-inizjattiva permezz tal-portal għal Regolamentazzjoni Aħjar (“Semma’ leħnek”) tal-Kummissjoni Ewropea.
               
               
                  Matul il-perjodu ta’ reazzjoni mit-28 ta’ Ġunju 2018 sat-12 ta’ Lulju 2018, waslu reazzjonijiet minn diversi partijiet ikkonċernati, li kienu jinkludu kumpaniji, assoċjazzjonijiet kummerċjali u awtoritajiet pubbliċi. L-intenzjoni li jiġi rivedut l-allinjament tal-kuritur NSM ġiet apprezzata kompletament. Ir-reazzjonijiet kienu jikkonċernaw l-iktar l-għażla tal-portijiet fil-kontinent, li magħhom jenħtieġ li tiġi konnessa l-Irlanda. Ir-reazzjonijiet ġew ikkunsidrati fl-abbozzar tal-proposta.
               
            
            
               •Ġbir u użu tal-għarfien espert
            
            
               
                  Mhux applikabbli.
               
            
            
               •Valutazzjoni tal-impatt
            
            
               
                  Minħabba n-natura tal-miżura proposta, mhix ippjanata valutazzjoni tal-impatt, b’konformità mal-Linji Gwida dwar Regolamentazzjoni Aħjar. Ma jeżistux għażliet ta’ politika materjalment differenti. Il-miżura mbassra tirrappreżenta l-unika għażla ta’ politika vijabbli li tiżgura l-konnessjoni kontinwa tal-partijiet kollha tal-kuritur tal-Baħar tat-Tramuntana – Mediterran fid-dawl tal-ħruġ tar-Renju Unit mill-Unjoni.
               
               
                  Il-miżura se twieġeb għall-ħtieġa kontinwata li tinżamm l-integrità tal-kuritur tat-trasport, u li jiġu stabbiliti konnessjonijiet tat-trasport verament effiċjenti u sostenibbli bejn l-Irlanda u l-Ewropa kontinentali. Il-miżura taċċenna l-importanza tal-konnessjonijiet marittimi bħala mira li tindirizza l-isfidi li jirriżultaw mill-ħruġ tar-Renju Unit, li se jkunu qed jaffettwaw ukoll b’mod avvers lill-pajjiżi l-oħrajn kollha involuti fil-kuritur NSM fir-rigward tal-ippjanar u l-investiment fl-infrastruttura.
               
            
            
               •Drittijiet fundamentali
            
         
         
            
               
                  Din il-proposta ma għandhiex konsegwenzi għall-protezzjoni tad-drittijiet fundamentali.
               
            
            
               4.IMPLIKAZZJONIJIET BAĠITARJI
            
            
               
                  Mhux applikabbli.
               
            
            
               5.ELEMENTI OĦRAJN
            
            
               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rapportar
            
            
               
                  Mhux applikabbli.
               
            
            
               2018/0299 (COD)
            
            
               Proposta għal
            
            
               REGOLAMENT TAL-PARLAMENT EWROPEW U TAL-KUNSILL
            
            
               li jemenda r-Regolament (UE) Nru 1316/2013 fir-rigward tal-ħruġ tar-Renju Unit mill-Unjoni
            
            
               (Test b’relevanza għaż-ŻEE)
            
            
               IL-PARLAMENT EWROPEW U L-KUNSILL TAL-UNJONI EWROPEA,
            
            
               Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 172 tiegħu,
            
            
               Wara li kkunsidraw il-proposta tal-Kummissjoni Ewropea,
            
            
               Wara li l-abbozz tal-att leġiżlattiv intbagħat lill-parlamenti nazzjonali,
            
            
               Wara li kkunsidraw l-opinjoni tal-Kumitat Ekonomiku u Soċjali Ewropew
                  6
               ,
            
            
               Wara li kkunsidraw l-opinjoni tal-Kumitat tar-Reġjuni
                  7
               ,
            
            
               Filwaqt li jaġixxu skont il-proċedura leġiżlattiva ordinarja,
            
            
               Billi:
            
            
               (1)Fid-29 ta’ Marzu 2017, ir-Renju Unit innotifika lill-Kunsill Ewropew bl-intenzjoni tiegħu li joħroġ mill-Unjoni, skont l-Artikolu 50 tat-Trattat dwar l-Unjoni Ewropea. Konsegwentement, sakemm ma tiġix stabbilita data oħra fi ftehim dwar il-ħruġ, jew il-Kunsill Ewropew, bi qbil mar-Renju Unit, b’mod unanimu, jistabbilixxi data oħra, id-dritt tal-Unjoni mhux se jibqa’ japplika għar-Renju Unit mit-30 ta’ Marzu 2019. Ir-Renju Unit imbagħad isir pajjiż terz.
            
         
         
            
               (2)Permezz tar-Regolament (UE) Nru 1316/2013 tal-Parlament Ewropew u tal-Kunsill
                  8
               , ġie stabbilit strument ta’ finanzjament tal-Unjoni, il-Faċilità Nikkollegaw l-Ewropa. L-għan tal-Faċilità Nikkollegaw l-Ewropa huwa li tagħmel possibbli t-tħejjija u l-implimentazzjoni ta’ proġetti ta’ interess komuni fi ħdan il-qafas tal-politika tan-netwerks trans-Ewropej fis-setturi tat-trasport, tat-telekomunikazzjonijiet u tal-enerġija.
            
            
               (3)Il-Parti I tal-Anness I tar-Regolament (UE) Nru 1316/2013 tistabbilixxi lista ta’ disa’ kurituri tan-netwerk ewlieni. Dawk il-kurituri jikkostitwixxu strument li jiffaċilita l-implimentazzjoni koordinata tan-netwerk ewlieni. Dawn jenħtieġ li jikkontribwixxu għall-koeżjoni tan-netwerk ewlieni permezz ta’ kooperazzjoni territorjali mtejba, jindirizzaw għanijiet ta’ politika tat-trasport aktar mifruxa, u jiffaċilitaw operazzjonijiet ta’ interoperabbiltà, integrazzjoni modali u multimodali.
            
            
               (4)Ir-Renju Unit jifforma parti mill-Kuritur tan-Netwerk Ewlieni tal-Baħar tat-Tramuntana – Mediterran, li jinkludi konnessjonijiet bejn Belfast, Dublin u Cork fuq il-gżira tal-Irlanda, u konnessjonijiet mal-Gran Brittanja minn Glasgow u Edinburgh fit-Tramuntana għal Folkestone u Dover fin-Nofsinhar. It-taqsimiet u n-nodi tar-Renju Unit huma inklużi fit-tabella ta’ “taqsimiet predefiniti inkluż proġetti” tal-kurituri tan-netwerk ewlieni fil-Parti I tal-Anness I tar-Regolament (UE) Nru 1316/2013.
            
            
               (5)B’konsiderazzjoni tal-ħruġ tar-Renju Unit mill-Unjoni, il-partijiet tal-allinjament tal-Kuritur tan-Netwerk Ewlieni tal-Baħar tat-Tramuntana – Mediterran marbuta mar-Renju Unit u mat-taqsimiet u n-nodi tar-Renju Unit inklużi fit-tabella ta’ “taqsimiet predefiniti inkluż proġetti” se jsiru obsoleti u mhux se jibqgħu jipproduċu effetti legali mill-jum ta’ wara li fih ir-Regolament (UE) Nru 1316/2013 ma jibqax japplika għar-Renju Unit.
            
            
               (6)Sabiex jiġi evitat li l-Kuritur tan-Netwerk Ewlieni tal-Baħar tat-Tramuntana – Mediterran jissepara f’żewġ partijiet distinti u mhux konnessi u sabiex tkun żgurata l-konnettività tal-Irlanda mal-Ewropa kontinentali, il-Kuritur tan-Netwerk Ewlieni tal-Baħar tat-Tramuntana – Mediterran jenħtieġ li jinkludi konnessjonijiet marittimi bejn il-portijiet ewlenin tal-Irlanda u l-portijiet ewlenin tal-Belġju u tan-Netherlands.
            
            
               (7)L-iżgurar tal-konnessjoni bejn l-Irlanda u l-Istati Membri l-oħra fil-Kuritur tan-Netwerk Ewlieni tal-Baħar tat-Tramuntana – Mediterran huwa kruċjali għall-investimenti tal-infrastruttura kontinwi u futuri u sabiex tingħata ċarezza u ċertezza legali għall-ippjanar tal-infrastruttura.
            
            
               (8)Dan ir-Regolament jenħtieġ li japplika mill-jum ta’ wara dak li fih ir-Regolament (UE) Nru 1316/2013 ma jibqax japplika għar-Renju Unit,
            
            
            
            
               ADOTTAW DAN IR-REGOLAMENT:
            
            
               Artikolu 1
            
            
               L-Anness I tar-Regolament (UE) Nru 1316/2013 huwa emendat kif jinsab fl-Anness ta’ dan ir-Regolament.
            
            
               Artikolu 2
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Għandu japplika mill-jum wara dak li fih ir-Regolament (UE) Nru 1316/2013 ma jibqax japplika għar-Renju Unit.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell,
            
            
               
                  Għall-Parlament Ewropew
                        Għall-Kunsill
               
               
                  Il-President
                        Il-President
               
            
         
         
            
                  
                     (1)
                  
                        Ir-Regolament (UE) Nru 1316/2013 tal-Parlament Ewropew u tal-Kunsill tal-11 ta’ Diċembru 2013 li jistabbilixxi l-Faċilità Nikkollegaw l-Ewropa, li jemenda r-Regolament (UE) Nru 913/2010 u jħassar ir-Regolamenti (KE) Nru 680/2007 u (KE) Nru 67/2010.
               
               
                  
                     (2)
                  
                        Ir-Regolament (UE) Nru 1315/2013 tal-Parlament Ewropew u tal-Kunsill tal-11 ta’ Diċembru 2013 dwar linji gwida tal-Unjoni għall-iżvilupp tan-netwerk trans-Ewropew tat-trasport u li jħassar id-Deċiżjoni Nru 661/2010/UE.
               
               
                  
                     (3)
                  
                        Għaddejjin negozjati mar-Renju Unit bil-ħsieb li jintlaħaq ftehim dwar il-ħruġ.
               
               
                  
                     (4)
                  
                        Barra minn hekk, b’konformità mal-Artikolu 50(3) tat-Trattat dwar l-Unjoni Ewropea, il-Kunsill Ewropew, bi qbil mar-Renju Unit, jista’ b’mod unanimu jiddeċiedi li t-Trattati ma jibqgħux japplikaw f’data aktar tard.
               
               
                  
                     (5)
                  
                        Proposta għal Regolament tal-Parlament Ewropew u tal-Kunsill li tistabbilixxi l-FaċilitàNikkollegaw l-Ewropa u li jħassar r-Regolamenti (UE) Nru 1316/2013 u (UE) Nru 283/2014 (COM/2018/438 final)
               
               
                  
                     (6)
                  
                        ĠU C , , p. .
               
               
                  
                     (7)
                  
                        ĠU C , , p. .
               
               
                  
                     (8)
                  
                        Ir-Regolament (UE) Nru 1316/2013 tal-Parlament Ewropew u tal-Kunsill tal-11 ta’ Diċembru 2013 li jistabbilixxi l-Faċilità Nikkollegaw l-Ewropa, li jemenda r-Regolament (UE) Nru 913/2010 u jħassar ir-Regolamenti (KE) Nru 680/2007 u (KE) Nru 67/2010 (ĠU L 348, 20.12.2013, p. 129).
               
            
      
    ---documentbreak--- 
      
         
               IL-KUMMISSJONI EWROPEA
            Brussell,1.8.2018
            COM(2018) 568 final
            ANNESS
            ta’ [...]
            Proposta għal Regolament tal-Parlament Ewropew u tal-Kunsill
            li jemenda r-Regolament (UE) Nru 1316/2013 fir-rigward tal-ħruġ tar-Renju Unit mill-Unjoni
            
               
         
         
            
               ANNESS 
            
            
               
                  Fil-Parti I tal-Anness I, il-punt 2 (“Kurituri tan-netwerk ewlieni”), fit-taqsima “Baħar tat-Tramuntana – Mediterran”, wara l-linja “Belfast – Baile Átha Cliath/Dublin – Corcaigh/Cork” tiddaħħal il-linja li ġejja:
               
            
            
               
                   “Baile Átha Cliath/Dublin/Corcaigh/Cork – Zeebrugge/Antwerpen/Rotterdam”.